Avainsanat

Tiivistelmä



Avainsanat

1 Kilpailu - Komission ja jäsenvaltioiden viranomaisten välinen toimivallan jako - Kansallisten viranomaisten mahdollisuus tutkia sellaisia yritysten välisiä järjestelyjä, joihin sovelletaan yhteisön oikeutta - Rajat - Komission toimivalta tutkia sellaisia tilanteita, jotka kansalliset viranomaiset ovat jo tutkineet

(ETY:n perustamissopimuksen 85 artiklan 1 kohta)

2 Kilpailu - Sakot - Määrä - Yhteisön oikeuden mukaiset seuraamukset ja jäsenvaltion viranomaisten kansallisen kilpailulainsäädännön rikkomisesta määräämät seuraamukset - Päällekkäisyys - Hyväksyttävyys - Komission velvollisuus ottaa huomioon samojen tosiasioiden perusteella määrätty kansallinen seuraamus

(Neuvoston asetuksen N:o 17 15 artikla)

3 Kilpailu - Yritysten väliset järjestelyt - Yritysten väliset sopimukset - Osallistuminen, jonka on väitetty tapahtuneen pakotettuna - Olosuhde, joka ei ole peruste sille, ettei yritys ole käyttänyt hyväksi mahdollisuutta tehdä ilmoitusta toimivaltaisille viranomaisille

(ETY:n perustamissopimuksen 85 artiklan 1 kohta; neuvoston asetuksen N:o 17 3 artikla)

4 Kilpailu - Yritysten väliset järjestelyt - Yritysten väliset sopimukset - Näyttö sopimuksen olemassaolosta - Komission esittämät seikat - Perustelut, jotka kyseinen yritys on kiistänyt - Yhteisöjen tuomioistuinten tutkintavelvollisuus

(ETY:n perustamissopimuksen 85 artiklan 1 kohta)

5 Toimielinten säädökset tai muut asiakirjat - Perustelut - Velvollisuus - Sisältö - Päätös kilpailusääntöjen soveltamisesta

(ETY:n perustamissopimuksen 190 artikla)

6 Kilpailu - Yhteisön oikeuden säännöt - Komission sovellus sääntöjen perusteella - Itsenäinen toimivalta, johon ei vaikuta se, että kansalliset viranomaiset soveltavat samankaltaisia sääntöjä

(ETY:n perustamissopimuksen 85 ja 86 artikla)

Tiivistelmä

7 Sama yritysten välinen järjestely voi periaatteessa olla kahden rinnakkaisen menettelyn kohteena, jolloin yhteisön viranomaiset soveltavat perustamissopimuksen 85 artiklan 1 kohtaa ja kansalliset viranomaiset valtionsisäistä oikeutta. Vaikka yritysten välisiä järjestelyjä tutkivat kansalliset viranomaiset saavat tutkia myös sellaisia tilanteita, jotka voivat olla komission päätöksen kohteena, perustamissopimuksen yleisten päämäärien kunnioittamiseksi kansallisen järjestelmän rinnakkainen soveltaminen on sallittua ainoastaan silloin, kun sen soveltaminen ei vaaranna yritysten välisiä järjestelyjä koskevien yhteisön oikeuden sääntöjen tai näiden sääntöjen soveltamisesta annettujen säännösten yhdenmukaista soveltamista.

Tämän vuoksi komissiolla on toimivalta soveltaa yhteisön kilpailuoikeutta sellaisiin seikkoihin, jotka ovat jo olleet kansallisen menettelyn kohteena.

8 Vaikka yritysten välisiä järjestelyjä koskeva toimivalta on jaettu erityisellä tavalla yhteisön ja jäsenvaltioiden välillä siten, että sanktiokumulaatio on mahdollinen, jos seuraamukset on määrätty tavoitteiltaan erilaisissa rinnakkaisissa menettelyissä, määrätessään asetuksen N:o 17 15 artiklan mukaisesti sakon suuruutta komission on yleisten kohtuussyiden vuoksi otettava huomioon samalle yritykselle samasta teosta jo määrätyt seuraamukset, jos kyseessä oleva seuraamus on määrätty jäsenvaltion sisäisten yritysten välisiä järjestelyjä koskevien säännösten rikkomisesta, joka on siten tehty yhteisön alueella.

9 Yritys, joka on osallistunut perustamissopimuksen 85 artiklan 1 kohdassa tarkoitettuun yritysten väliseen järjestelyyn, ei voi vedota siihen, että se on osallistunut järjestelyyn muiden siihen osallistuneiden pakottamana. Itse asiassa yritys voisi kyseiseen järjestelyyn osallistumisen sijasta ilmoittaa toimivaltaisille viranomaisille, että se on painostuksen kohteena, ja tehdä komissiolle valituksen asetuksen N:o 17 3 artiklan mukaisesti.

10 Kun komissio esittää näyttönä siitä, että tietty yritys on osallistunut perustamissopimuksen 85 artiklan 1 kohdassa kiellettyyn yritysten väliseen järjestelyyn, tiettyjä sellaisia tosiseikkoja, joihin se samalla vetoaa näyttönä kyseisen järjestelyn olemassaolosta, ja kun kyseinen yritys esittää näitä tosiseikkoja koskevana vastanäyttönä, että ne liittyvät sellaisen patenttilisenssisopimuksen toteuttamiseen, jota komissio ei ole väittänyt lainvastaiseksi, ensimmäisen oikeusasteen tuomioistuimen tehtävänä on arvioida, voidaanko komission esittämät tosiseikat selittää jotenkin muuten kuin siten, että ne johtuvat yritysten välisestä järjestelystä, eli erityisesti tutkimalla, johtuvatko ne kyseisestä patenttilisenssisopimuksesta.

11 Jos komissio on perustamissopimuksen 190 artiklan perusteella velvollinen perustelemaan päätöksensä esittämällä ne tosiseikat ja oikeudelliset seikat, joihin päätös oikeudellisesti perustuu, sekä ne syyt, joiden vuoksi komissio on tehnyt päätöksensä, sen ei kuitenkaan ole kilpailusääntöjen soveltamista koskevaa päätöstä tehdessään käsiteltävä kaikkia tosiseikkoja ja oikeudellisia seikkoja, jotka asianosaiset ovat esittäneet asian hallinnollisen käsittelyn kuluessa.

12 Yhtäläisyydet, joita jäsenvaltion kilpailuoikeudella voi olla perustamissopimuksen 85 ja 86 artiklan mukaisen järjestelmän kanssa, eivät rajoita millään tavalla komission itsenäisyyttä 85 ja 86 artiklan soveltamisessa, eikä komission ole arvioitava asioita samalla tavalla kuin ne kansalliset viranomaiset, joiden tehtävänä on soveltaa kansallista oikeutta.